Staking by inkomstediens beginArgieffoto Net ŉ dag nadat Edward Kieswetter as die nuwe taksbaas aangekondig is, het ŉ staking in volle swang by die Suid-Afrikaanse Inkomstediens (SAID) begin. Duisende werknemers wat lede is van onderskeidelik die National Education Health and Allied Workers’ Union (Nehawu) en die Vereniging vir Staatsamptenare (PSA) het begin staak om te eis dat ŉ 11,5% salarisverhoging aan alle werkers toegestaan word. Die inkomstediens bied 7% aan. Daar word gevrees dat die staking doeane-bedrywighede by grensposte kan ontwrig, wat dwelms en onwettige goedere die land in kan laat vloei. SAID-werkers het die Kommissie vir Versoening, Bemiddeling en Arbitrasie (KVBA) se bemiddelingsvoorstel van ŉ 8%-salarisverhoging vir alle werkers verwerp. Khaya Xaba, woordvoerder van Nehawu, het gesê werkers sal nie bes gee oor hul eise nie. “Ek kan bevestig dat die SAID 100% tot stilstand gebring is, want werkers het ŉ 11,5%-salarisverhoging in die oog, nie 7%-slawelone nie. Die staking is aan die gang en sal voortduur totdat die SAID-bestuur aan ons eise voldoen,” het Xaba gesê. “Al ons lede en dié wat deel is van die PSA is deel van die staking. Daar is geen planne vir ŉ vergadering met die SAID vandag nie, maar as hulle wil vergader is ons altyd beskikbaar.” Nangomso Jacobs, woordvoerder van die Lughawensmaatskappy (Acsa), kon nie onmiddellik bevestig of SAID-beamptes by lughawens opdrag gegee is om by die staking aan te sluit nie, aangesien lughawens nasionale sleutelpunte is. Die SAID het wel gister bevestig sy onderhandelinge met die vakbonde het ŉ dooiepunt bereik ná onderhandelinge sedert November verlede jaar. Die inkomstediens het gesê hy het die nodige gebeurlikheidsmaatreëls getref om minimale ontwrigting aan belastingbetalerdienste te verseker. “Hoewel die SAID die grondwetlike reg van werknemers om te staak erken, is die inkomstediens net so bewus van die staat se verpligting om seker te maak hy het toegang tot voldoende hulpbronne om landsburgers van gesondheidsorg, voldoende kos en water, maatskaplike ondersteuning, behuising en basiese onderrig te voorsien. “Dit is daarom in openbare belang vir hierdie dispuut om opgelos te word gegewe die SAID se noodsaaklike rol as inkomste-invorderaar.” Die SAID het gesê hy sal weer by die KVBA aanklop om te versoek dat hy ingryp.